Tiltalen lyder på manddrab, når en 53-årig kvinde mandag tager plads på anklagebænken i Retten i Hjørring. Politiet mener, at kvinden førte kniven, da en 56-årig mand 7. maj sidste år mistede livet. Sammenstødet, der kostede manden livet, fandt sted ved 16.45-tiden 7. maj sidste år på en adresse på Markedsvej i Frederikshavn. Det fremgår af anklageskriftet, at politiet mener, kvinden stak den 56-årige mand flere gange med en kniv og blandt andet ramte ham i venstre side af nakken, ved venstre kraveben og i venstre side af brystet. Manden fik flere dybe stiklæsioner, der var så alvorlige, at han mistede livet. Erkendte knivstik under grundlovsforhør I forbindelse med, at manden blev fundet død, anholdt politiet i første omgang to mænd og to kvinder - heriblandt den 53-årige kvinde. Hun blev som den eneste efterfølgende fremstillet i grundlovsforhør og varetægtsfængslet. Under grundlovsforhøret erkendte hun sig skyldig i knivstik, men nægtede sig skyldig i manddrab. Det fremgår ikke før sagens start mandag, hvordan kvinden i dag forholder sig til den alvorlige anklage for manddrab, men det ventes at komme frem som noget af det første, når sagen indledes. Under sagen vil kvinden i øvrigt være beskyttet af navneforbud.
Under grundlovsforhøret erkendte den nu tiltalte kvinde sig skyldig i knivstik, men nægtede sig skyldig i manddrab.